HU Az Európai Unió Hivatalos Lapja C 358/2

Tizenharmadik jelentés a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégia végrehajtásában elért eredményekről (2012/I)

2012/C 358/02

I. BEVEZETÉS

A kézi- és könnyűfegyverekre vonatkozó stratégia (EU SALW stratégia) végrehajtásával kapcsolatban elért eredményekről szóló tizenharmadik jelentés a 2012 első felében (2012. július 1-ig) végzett uniós tevékenységeket tekinti át. A jelentést az EKSZ Biztonságpolitikai és Konfliktusmegelőzési Igazgatóságának tömegpusztító fegyverekkel, hagyományos fegyverekkel és űrügyekkel foglalkozó részlege állította össze az EKSZ és az Európai Bizottság érintett szolgálataival együttműködésben. Az Európai Unió a jelentéstételi időszak során folytatta a kézi- és könnyűfegyverek (SALW) kérdésének előmozdítását valamennyi többoldalú fórumon, továbbá a vonatkozó nemzetközi eszközök – például a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program – keretében harmadik országokkal folytatott politikai párbeszédek során. Kiemelendő továbbá, hogy az EU aktív szerepet játszott a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program 2012-ben tartandó felülvizsgálati konferenciájának előkészítésében. A vizsgált időszakban az EU folytatta több, a kézi- és könnyűfegyverek tiltott kereskedelmének és túlzott felhalmozásának a megelőzéséhez kapcsolódó projekt végrehajtását, és olyan új kezdeményezések előkészítésébe kezdett, amelyek kidolgozására a következő hónapokban kerül majd sor.

II. AZ EU SALW STRATÉGIÁBAN SZEREPLŐ CSELEKVÉSI TERV VÉGREHAJTÁSA

II.1. Hatékony többoldalúság a kézi- és könnyűfegyverek, valamint az azokhoz szükséges lőszerek kínálata és destabilizáló terjesztése elleni globális, regionális és nemzeti mechanizmusok kidolgozása érdekében

a) A kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló 2001-es ENSZ cselekvési program végrehajtása

Az EU aktív szerepet vállalt a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtása terén elért eredmények felülvizsgálati konferenciájának előkészítő bizottságában, amely 2012. március 19. és 23. között ülésezett New Yorkban.

Munkadokumentumot nyújtott be arra vonatkozóan, hogy hová szeretné helyeztetni a hangsúlyt a (2012. augusztus 27-tőlszeptember 7-ig tartó) felülvizsgálati konferencia során; e dokumentum felülvizsgált változatát magára a felülvizsgálati konferenciára nyújtották be (itt elérhető: http://www.poa-iss.org/RevCon2/documents/).

Az előkészítő bizottság valamennyi, a felülvizsgálati konferencia szempontjából szükséges eljárási kérdésben határozott, ideértve annak az eljárási szabályzatnak az elfogadását, amelyet a 2006. évi felülvizsgálati konferencián alkalmaztak. Az értekezlet jól strukturált ülésszakokból állt, és teret engedett az építő jellegű vitának a cselekvési program valamennyi aspektusát illetően. A hét tetőpontját a konferencia elnöke, Joy Ogwu, Nigéria nagykövete által összeállított vitaanyagról folytatott eszmecsere jelentette; a dokumentum azért készült, hogy szintetizálja az elhangzott véleményeket annak érdekében, hogy meg lehessen határozni a további munka, illetve a felülvizsgálati konferencia témaköreit. Az országok többsége – köztük az EU – támogatta az elnök azon javaslatát, hogy a dokumentum képezze az előkészítő bizottság jelentésének mellékletét. Mindazonáltal egy hangos kisebbség elérte, hogy a dokumentumot mindössze a konferencián használatos háttéranyagként terjesszék be.

A felülvizsgálati folyamat összefüggésében az EU folytatta aktív közreműködését a felülvizsgálati konferenciát előkészítő informális konzultációkban, amelyre a felülvizsgálati konferencia elnökjelöltje négy lehetséges nyilatkozattervezetet, két, a 2012–2018 közötti időszakra szóló végrehajtási tervet – egyet az ENSZ cselekvési programhoz, egyet pedig a nemzetközi nyomonkövetési egyezményhez –, valamint egy, a 2012–2018. közötti időszakra vonatkozó üléstervet terjesztett elő.

Az ENSZ Leszerelési Ügyek Hivatala által a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtása érdekében végzett tevékenységek támogatásáról szóló tanácsi határozat (a Tanács 2011. július 18-i 2011/428/KKBP határozata) keretében regionális szemináriumokra került sor az ENSZ cselekvési program végrehajtásának előbbre viteléről Balin, Kingstonban és Nairobiban annak érdekében, hogy az egyes régiók segítséget kapjanak a felülvizsgálati konferenciára való felkészülésben. Erről bővebb információ itt található: http://www.poa-iss.org/RevCon2. A tervek szerint a felülvizsgálati konferenciát követően külön szemináriumot tartanak Kairóban.

b) Fegyverkereskedelmi szerződés

Az Unió számára továbbra is kiemelt fontosságú a fegyverkereskedelmi szerződéshez vezető folyamat, éppen ezért az EU tevékenyen részt vett a szerződést előkészítő bizottság legutóbbi ülésén (2012. február 13–17., New York), ahol egyetértés született a fegyverkereskedelmi szerződéssel kapcsolatos tárgyalások lefolytatásával megbízott ENSZ-konferencia (2012. július 2–27., New York) ajánlásairól és eljárási szabályzatának tervezetéről. Az EU folytatta a 2012. júliusi ENSZ-konferencián képviselendő tárgyalási álláspontjának az összehangolását. Konzultációkra került sor harmadik országokkal is, amelyek célja a fegyverkereskedelmi szerződés iránti széles körű támogatás kialakítása volt.

Az EU 2011 második felében befejezte a 2010/336/KKBP tanácsi határozat végrehajtását, amelynek célja, hogy harmadik országok körében előmozdítsa a fegyverkereskedelmi szerződés létrejöttéhez vezető folyamatot. A tanácsi határozatban előirányzott regionális szemináriumok közül a legutóbbiakat a kelet- és dél-afrikai térség (2012. február, Kenya), a közel-keleti térség (2012. március, Libanon), valamint a „tágabb Európa” régiója (2012. április, Szerbia) vonatkozásában rendezték meg. A szemináriumok résztvevői a fegyverkereskedelmi szerződés politikai vonatkozásaira és a hagyományos fegyverek kivitelének ellenőrzésére szolgáló rendszerek technikai jellemzőire összpontosítottak. A tanácsi határozat végrehajtásának részeként különböző kutatási háttéranyagok – így a jelentéstétellel, a végrehajtással és a fegyverkereskedelmi szerződés hatályának kérdésével foglalkozó tanulmányok – elkészítésével bíztak meg kutatóintézeteket.

c) Az Egyesült Nemzetek nemzetközi szervezett bűnözés elleni egyezményét (UNTOC) kiegészítő, a lőfegyverek tiltott előállítása és kereskedelme elleni jegyzőkönyv végrehajtása

Némi késedelemmel ugyan, de a Stabilitási Eszköz keretében megkezdődött egy olyan új projekt végrehajtása, amelynek célja az, hogy megelőzzék és megakadályozzák a lőfegyverek országok közötti tiltott kereskedelmét azáltal, hogy előmozdítják az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő, a lőfegyverek, azok részei és alkatrészei, valamint a lőszerek tiltott előállítása és kereskedelme elleni jegyzőkönyv megerősítését és végrehajtását. A projekt keretében olyan kapacitásépítő tevékenységekre is sor kerül majd, amelyek latin-amerikai, karib-térségi és nyugat-afrikai bűnüldöző hatóságok és civil társadalmi szervezetek számára nyújtanak támogatást. A projekt végrehajtásáért az ENSZ Kábítószer- és Bűnügyi Hivatala (UNODC) felel.

Az Unió a Stabilitási Eszköz keretében továbbá pénzügyi támogatást nyújt az Interpol-nak az elveszett, illetve ellopott fegyverekre vonatkozó adatok gyűjtésére szolgáló adatbázis (iARMS) kifejlesztéséhez. Az adatbázis az Interpol I24/7 rendszerén keresztül lesz hozzáférhető, és az illegális fegyverek és mozgási útvonalaik felkutatását és nyomon követését lehetővé tévő eszközként szolgál majd.

A projekt első szakasza ugyanazon régiókra összpontosít, mint az UNODC-projekt, néhány további európai országgal kiegészítve, a cél pedig a regionális, illetve a régiókon átívelő információcsere javítása, valamint a kapacitásépítés területével kapcsolatos szinergiák kialakítása. Az iARMS első szakaszának eredményei alapján ez év közepén elkezdődtek a második szakaszt előkészítő megbeszélések annak érdekében, hogy 2012 végéig alá lehessen írni az új megállapodást. A javasolt második szakasz célja, hogy elősegítse annak a hosszú távú célkitűzésnek a megvalósulását, hogy mind a 190 INTERPOL-tagállamot hozzákapcsolják az adatbázishoz.

Az EU emellett az ENSZ tűzfegyverekről szóló jegyzőkönyvének való teljes megfelelés előmozdítására tett belső erőfeszítéseit is fokozta. A jegyzőkönyv rendelkezéseinek átültetése, valamint a tűzfegyverek Unión belüli átadása kérdésének kezelése érdekében elfogadta a (91/477/EGK tanácsi irányelvet módosító) 2008/51/EK irányelvet. Ez a 2008-as irányelv a fegyverek megszerzésének és tartásának, valamint más uniós tagállamok részére történő átadásának az ellenőrzésére vonatkozó szabályokat fekteti le.

A 2012 márciusában elfogadott 258/2012/EU rendelet az Unión kívüli országokkal folytatott kereskedelmet és átadást szabályozza, ezzel pedig az ENSZ tűzfegyverekről szóló jegyzőkönyve 10. cikkének – „a kivitelre, behozatalra vagy tranzitra vonatkozó engedélyezési és felhatalmazási rendszerek általános követelményei” – rendelkezéseit ülteti át a gyakorlatba. Ez a polgári felhasználásra szánt tűzfegyverekre, tűzfegyverdarabokra, alapvető alkotóelemeikre és a lőszereikre vonatkozik. Katonai fegyverekkel nem foglalkozik.

Miután az Európai Parlament októberben a hozzájárulását adta, a Bizottság által 2010 májusában előterjesztett rendelet (IP/10/635 és MEMO/10/225) Tanács általi elfogadása szabad utat nyitott az ENSZ tűzfegyverekről szóló jegyzőkönyvének Európai Unió általi végleges megerősítése előtt, miután a rendelet hatályba lépett (az Európai Unió Hivatalos Lapjában való kihirdetését követő százhuszadik napon).

Az új jogszabály javítja a polgári felhasználásra szánt tűzfegyverek Európai Unióba történő behozatalának, illetve onnan történő kivitelének a nyomon követését és ellenőrzését (a katonai célú fegyverekre más szabályok vonatkoznak). Egyúttal összhangba hozza az uniós jogszabályokat az ENSZ tűzfegyverekről szóló jegyzőkönyvének 10. cikkével, ezzel lehetővé teszi a jegyzőkönyv Európai Unió általi megerősítését, amely 2002 óta várat magára, és amelyen a Bizottság hamarosan munkálkodni kezd.

A felesleges adminisztratív terhek elkerülése érdekében a rendelet egyszerűsített eljárást állapít meg a tűzfegyverek kis tételben történő ideiglenes kivitelére, behozatalára és átadására, amennyiben az „igazolhatóan törvényes célra szolgál”, például szabadidős tevékenység, javítás vagy kiállítás miatt szükséges.

d) Exportellenőrzések

A hagyományos fegyverek kivitelének ellenőrzéséről szóló 2008/944/KKBP uniós közös álláspont előmozdítása érdekében folytatott uniós tevékenység támogatásáról szóló 2009/1012/KKBP tanácsi határozat keretében 2012 januárjában sor került a Montenegróból, Horvátországból, valamint Macedónia Volt Jugoszláv Köztársaságból érkező exportellenőrzéssel foglalkozó tisztviselők (négyből) utolsó munkalátogatására a Cseh Köztársaságban, mellyel teljessé vált a 2009/1012/KKBP tanácsi határozat végrehajtása.

A fegyverek kivitelének ellenőrzésével összefüggő kapacitásépítésben nyújtott uniós segítség folytatása érdekében érdemi munka folyt a Tanács érintett szervén belül (a hagyományos fegyverek kivitelével foglalkozó munkacsoport, COARM) a 2009/1012/KKBP tanácsi határozat végrehajtásában elért eredmények értékelésére, valamint a lehetséges következő lépések kijelölésére. A COARM megkezdte a hagyományos fegyverek kivitelének ellenőrzéséről szóló 2008/944/KKBP uniós közös álláspont felülvizsgálatának folyamatát – a felülvizsgálatot ugyanis az álláspont elfogadását követően három évvel kell elvégezni.

e) A kézi- és könnyűfegyverek légi úton történő tiltott kereskedelme

A kézi- és könnyűfegyverek légi úton történő tiltott kereskedelme elleni európai uniós fellépésről szóló 2010/765/KKBP tanácsi határozat keretében – amelynek célja, hogy tökéletesítse a nemzetközi és nemzeti szereplők rendelkezésére álló eszközöket és technikákat, ezáltal pedig hatékonyabbá tegye a kézi- és könnyűfegyverek tiltott kereskedelmében vélhetően részt vevő gyanús repülőgépek kiszűrését és azonosítását – a Stockholmi Nemzetközi Békekutató Intézet (SIPRI) tovább folytatta a határozatban foglalt projektek végrehajtását.

2012. március 1–2-án szakértői szemináriumot tartottak Kijevben a fegyverkereskedelemmel összefüggő nyomozással, polgári repüléssel, exportellenőrzéssel, valamint békefenntartással foglalkozó nemzeti és nemzetközi tisztviselők számára. A szeminárium keretében azokra a kockázatértékelési módszerekre, információmegosztásra és informális hálózatokra összpontosítottak a résztvevők, melyek révén tovább építhetők a gyanús teherszállító repülőgépek, illetve az azokhoz kötődő szervezetek jobb nyomon követését lehetővé tévő kapacitások.

A következő szakértői szemináriumot az ENSZ-ben tartják meg 2012. augusztus 28–29-én, New Yorkban. Az ENSZ és az EBESZ intézményeivel együttműködésben meghozott tájékoztató és figyelemfelkeltő intézkedések keretében repülőgép-felismerő útmutató megjelentetésére, illetve terjesztésére került sor. Frissültek a szoftverek és az adatbázisok is annak érdekében, hogy tükrözzék a naprakész kockázatfelmérést, amely növekvő mértékű konfliktust jelez Szudánban és Szíriában.

II.2. A SALW a harmadik országokkal és a regionális szervezetekkel folytatott politikai párbeszéd keretében, SALW záradékok

a) A kézi- és könnyűfegyverek kérdése az EU harmadik országokkal folytatott rendszeres politikai párbeszédeinek a napirendjén is szerepelt, valamint a regionális szervezetekkel folytatott együttműködésének is a részét képezte. A különböző szinteken folytatott megbeszéléseken külön hangsúlyt fektettek a kézi- és könnyűfegyverek nagyfokú líbiai elterjedtsége által jelentett problémára. Az EU változatlanul vizsgálta az ebben a tekintetben zajló erőfeszítések támogatásának különféle lehetőségeit.

b) A kézi- és könnyűfegyverekről szóló cikknek az EU és harmadik országok közötti megállapodásokba való beillesztéséről szóló, 2008 decemberében elfogadott tanácsi következtetésekkel összhangban tárgyalások folynak Afganisztánnal, Ausztráliával, Bruneivel, Kanadával, Kazahsztánnal, Malajziával, a Mercosurral és Szingapúrral annak érdekében, hogy az Unióval létrejött megállapodásaikba beillesztésre kerüljön a kézi- és könnyűfegyverekre vonatkozó cikk.

II.3. Konkrét uniós projekttámogatás harmadik országok és regionális szervezetek számára

a) Nyugat-Balkán

I. Az EU folytatta a kézi- és könnyűfegyverek területét érintő leszerelési erőfeszítések támogatását, különösen a Kézi- és Könnyűfegyvereket Ellenőrző Délkelet- és Kelet-európai Központ (SEESAC) által a Nyugat-Balkánon végzett fegyverzet-ellenőrzési tevékenységek támogatásáról szóló, 2010. március 11-i 2010/179/KKBP tanácsi határozat végrehajtása révén. A készletkezelés javításának, a kézi- és könnyűfegyverek azonosításának és nyomon követésének, valamint a felesleges készletek megsemmisítésének területén több tevékenységre is sor került Bosznia-Hercegovinában, Horvátországban és Macedónia Volt Jugoszláv Köztársaságban. Bosznia-Hercegovinában az alvállalkozó kiválasztását követően megkezdődött a biztonsági ajtók telepítése négy, kézi- és könnyűfegyverek, valamint lőszerek tárolására szolgáló helyszínen. A munka várhatóan 2012 októberére fejeződik be. Horvátországban a 2011 decemberében lezárult tájékoztató kampány eredményeként 2012 első hónapjaiban további 186 illegális automata fegyver, 1 539 illegális repeszgránát, 201 legális fegyver, 679 463 darab töltény, valamint 96,79 kilogramm robbanóanyag került begyűjtésre. Ezenfelül az országban folytatódott a felesleges SALW-készletek megsemmisítése: 2012 januárja és júniusa között 12 105 kézi- és könnyűfegyvert szereltek szét, ezzel összesen 28 434 darab kézi- és könnyűfegyver megsemmisítésére került sor a fent említett tanácsi határozat keretében. Ami az azonosítást és nyomon követést illeti, használatba vették és tesztelték azokat a korábban telepített szoftverfrissítéseket, amelyek a nemzeti fegyver-nyilvántartásbavételi és azonosító rendszer megerősítését segítették elő Macedónia Volt Jugoszláv Köztársaságban; ahol szükséges volt, megtették a megfelelő kiigazításokat. A friss rendszer immár teljesen működőképes. A várakozások szerint Szerbiában 2012 második felében zárulnak le a felesleges készletek megsemmisítéséhez, a tájékoztató kampányhoz, illetve az illegális fegyverek begyűjtésére irányuló kampányhoz kapcsolódó tevékenységek.

II. Az EU emellett követő program bevezetését fontolgatja annak érdekében, hogy a Stabilitási Eszközön keresztül támogathassa az Egyesült Nemzetek Fejlesztési Programjának (UNDP) egyik olyan rövid távú komponensét, amely a kézifegyverek ellenőrzését segíti Bosznia-Hercegovinában, és amelynek célja a régi, fel nem használt lőszerek és robbanóanyagok nagy mennyisége és instabilitása következtében fellépő biztonsági kockázatok csökkentése, továbbá intézményi támogatás biztosítása a nemzeti kézifegyver-ellenőrzési program számára. A kezdeti intézkedés 2011 decemberében zárult, és többek között az volt a célja, hogy fokozza a kézi- és könnyűfegyverek kezeléséhez és ellenőrzéséhez szükséges nemzeti kapacitást, valamint hogy az uniós követelményekkel összhangban javítsa a veszélyes áruk határokon átnyúló szállításának a biztonságát.

b) EBESZ-régió

Az EU folytatta az EBESZ-régióban a kézi- és könnyűfegyverek tiltott kereskedelmével és túlzott felhalmozódásával kapcsolatos kockázat csökkentését célzó tevékenységek támogatásáról szóló új tanácsi határozat előkészítését. E határozat céljai egyebek mellett a következők lesznek: biztonsági fejlesztések végrehajtása a fehéroroszországi és kirgizisztáni SALW-raktártelephelyeken; a SALW-felesleg megsemmisítése az említett két országban e készletek tiltott kereskedelem céljára való eltérítésének a megelőzése érdekében; valamint egy SALW-készletkezelő alkalmazás telepítése az EBESZ több részes államában is annak érdekében, hogy javuljon a kézi- és könnyűfegyverek raktározása, nyilvántartása és nyomon követése.

c) Afrika

I. Az EU – a Stabilitási Eszköz keretében és a kézi- és könnyűfegyverekkel foglalkozó, Nairobiban található regionális központon keresztül – folytatta a lőfegyverek és az azokhoz szükséges lőszerek Afrikában történő tiltott felhalmozása és kereskedelme elleni küzdelmet támogató projekt végrehajtását. A projekt célja, hogy támogassa az EU–Afrika stratégiai partnerséget a lőfegyverek és robbanóanyagok tiltott kereskedelme és túlzott felhalmozása elleni küzdelemben. A felek átfogó konzultációkat követően 2011 közepén több összevont regionális prioritásról állapodtak meg a projekt tekintetében. A projektről ez idáig elmondható, hogy lendületesen halad előre, és elsősorban a hosszú távú igényeknek próbál eleget tenni azzal, hogy megerősíti az érintett országok jogalkotási és intézményi kapacitását. Emellett folytatódnak a tárgyalások abban a vonatkozásban, hogy az EU a szervezet stratégiai keretével, valamint a partnerország szükségleteivel összhangban 2012 után is támogathassa a kézi- és könnyűfegyverekkel foglalkozó regionális központot. Az új megállapodást várhatóan 2012 végén írják alá.

II. A konfliktusok megelőzését és kezelését célzó program keretében a Kelet-afrikai Közösségben (EAC) folytatódott a kézi- és könnyűfegyverekkel kapcsolatos program végrehajtása. Ennek részeként olyan tevékenységekre került sor, amelyek a fegyvercsempészet és a fegyverek elterjedésének megakadályozására irányuló regionális kapacitások megerősítését célozzák a kelet- és a dél-afrikai régióban. A projekt előmozdította az EAC kézi- és könnyűfegyverekre vonatkozó politikájának, valamint a békéről és a biztonságról szóló jegyzőkönyvének jóváhagyási folyamatát, továbbá annak keretében együttműködtek az AU-val és az ENSZ-szel több folyamatban is, például az Afrikai Unió kézi- és könnyűfegyverekre vonatkozó stratégiájának (APSA) előkészítésében és véglegesítésében.

d) Közép-Amerika

Az EU folytatta a Stabilitási Eszközből finanszírozott és a kézi- és könnyűfegyverek ellenőrzése közép-amerikai programjának (CASAC) irányítása alatt álló projekt végrehajtását, amelynek célja, hogy támogassa a tiltott lőfegyver- és lőszer-kereskedelem elleni küzdelmet Közép-Amerikában és a környező országokban, beleértve a Karib-térséget is. Az uniós projektnek a CASAC-kezdeményezéshez nyújtott hozzájárulása elősegítette a közép-amerikai tiltott fegyverkereskedelem elleni nemzeti és regionális szintű küzdelmet célzó regionális struktúra és hosszú távú stratégia alapjainak a lefektetését. Az EU 2011 végéig meghosszabbította a projekt támogatását, és nemrégiben új követő megállapodást (CASAC II) írt alá az intézményesítési folyamat további, a Nicaraguában működő küldöttség általi támogatása érdekében.